### NN 155/2025 (23.12.2025.), Pravilnik o mjerilima i postupcima za ocjenu zdravstvene sposobnosti novaka i ročnika

MINISTARSTVO OBRANE

2329

Na temelju članka 21.g stavka 5. Zakona o obrani (»Narodne novine«, br. 73/13., 75/15., 27/16., 110/17. – Odluka Ustavnog suda Republike Hrvatske, 30/18., 70/19., 155/23. i 136/25.), uz prethodnu suglasnost ministra nadležnog za zdravstvo, donosim

PRAVILNIK

O MJERILIMA I POSTUPCIMA ZA OCJENU ZDRAVSTVENE SPOSOBNOSTI NOVAKA I ROČNIKA

I. OPĆE ODREDBE

Članak 1.

(1) Ovim Pravilnikom propisuju se mjerila i postupci za donošenje ocjene zdravstvene sposobnosti novaka i dragovoljno prijavljenih osoba za temeljno vojno osposobljavanje te oblik uvjerenja o zdravstvenoj sposobnosti novaka.

(2) Izrazi koji se koriste u ovom Pravilniku, a imaju rodno značenje, odnose se jednako na ženski i muški rod.

Članak 2.

Pojmovi u smislu ovoga Pravilnika imaju sljedeća značenja:

– kandidat je novak i osoba koja se dragovoljno prijavi za temeljno vojno osposobljavanje i pristupa utvrđivanju zdravstvene sposobnosti

– naručitelj je nadležni područni odjel za poslove obrane koji upućuje kandidata na zdravstveni pregled i psihologijska ispitivanja radi utvrđivanja zdravstvene sposobnosti

– izvršitelj pregleda je Vojno zdravstveno središte Ministarstva obrane i Oružanih snaga Republike Hrvatske (u daljnjem tekstu: Vojno zdravstveno središte) ili zdravstvena ustanova i privatna praksa medicine rada i sporta koje odlukom odredi ministar nadležan za zdravstvo.

II. IZVRŠITELJI ZDRAVSTVENIH PREGLEDA I PSIHOLOGIJSKIH ISPITIVANJA

Članak 3.

Zdravstvene preglede i psihologijska ispitivanja radi utvrđivanja zdravstvene sposobnosti kandidata izvršavaju ustrojstvene jedinice Vojnog zdravstvenog središta nadležne za obavljanje djelatnosti medicine rada i zdravstvene ustanove i privatne prakse medicine rada i sporta koje odlukom odredi ministar nadležan za zdravstvo.

Članak 4.

(1) Zdravstvene preglede kandidata provode specijalisti medicine rada, specijalisti medicine rada i sporta i specijalisti pojedinih grana medicine.

(2) Psihologijska ispitivanja kandidata provode psiholozi koji imaju status ovlaštenog psihologa u skladu s odredbama zakona kojim se uređuje sadržaj, uvjeti i način obavljanja psihološke djelatnosti.

III. UPUĆIVANJE NA ZDRAVSTVENE PREGLEDE I PSIHOLOGIJSKA ISPITIVANJA

Članak 5.

(1) Naručitelj upućuje kandidate na zdravstvene preglede i psihologijska ispitivanja na temelju Uputnice za zdravstveni pregled i psihologijsko ispitivanje novaka (Tiskanica UZP-TVO) koja se nalazi u Prilogu 1 ovoga Pravilnika i njegov je sastavni dio.

(2) Prilikom upućivanja na preglede i ispitivanja iz stavka 1. ovoga članka, naručitelj je dužan obavijestiti kandidate da su izvršitelju pregleda obvezni na dan pregleda dostaviti:

– popunjen Upitnik anamnestičkih podataka

– nalaz ginekologa (za kandidatkinje)

– raspoloživu medicinsku i drugu dokumentaciju od značaja za utvrđivanje zdravstvenog stanja kandidata.

(3) Upitnik iz stavka 2. podstavka 1. ovoga članka kandidati ispunjavaju prije pristupanja zdravstvenom pregledu na Tiskanici I koja se nalazi u Prilogu 2 ovoga Pravilnika i njegov je sastavni dio.

IV. ZDRAVSTVENA SPOSOBNOST

Članak 6.

(1) Zdravstvena sposobnost kandidata podrazumijeva ispunjavanje zdravstvenih i psihičkih uvjeta propisanih odredbama ovoga Pravilnika.

(2) Zdravstvena sposobnost kandidata utvrđuje se donošenjem ocjene zdravstvene sposobnosti na temelju uvida u Upitnik anamnestičkih podataka, medicinsku i drugu dokumentaciju te rezultata obavljenog zdravstvenog pregleda i psihologijskog ispitivanja.

(3) Zdravstveni pregledi i psihologijska ispitivanja provode se u skladu s Metodologijskim uputama za provedbu zdravstvenih pregleda i psihologijskih ispitivanja s popisom bolesti i srodnih zdravstvenih problema, objavljenim na mrežnim stranicama ministarstva nadležnog za zdravstvo i Ministarstva obrane.

1. Zdravstveni pregled

Članak 7.

(1) Zdravstvenim pregledima utvrđuje se ispunjavanje zdravstvenih uvjeta kandidata.

(2) Zdravstveni pregled sastoji se od:

– općeg liječničkog pregleda

– određivanja indeksa tjelesne mase

– laboratorijskih pretraga krvi i urina

– EKG (standardni i prekordijalni odvodi)

– ispitivanja vidnih sposobnosti

– ispitivanja slušnih sposobnosti

– uvida u dostavljenu medicinsku i drugu dokumentaciju značajnu za utvrđivanje zdravstvenog stanja

– uvida u dostavljeni nalaz ginekologa (za kandidatkinje)

– pregleda ostalih specijalista medicine po indikaciji

– ostalih dijagnostičkih pretraga i pregleda po indikaciji.

(3) Indikaciju za dodatne preglede i pretrage postavlja specijalist medicine rada, specijalist medicine rada i sporta ili ovlašteni doktor medicine specijalist određene grane medicine.

(4) Pri utvrđivanju zdravstvene sposobnosti uzima se u obzir medicinska dokumentacija koja nije starija od mjesec dana za laboratorijske pretrage, odnosno šest mjeseci za ostale dijagnostičke pretrage i specijalističke nalaze, uz mogućnost ponavljanja odnosno dodatne obrade po indikaciji.

2. Psihologijska ispitivanja

Članak 8.

(1) Psihologijskim ispitivanjima utvrđuje se ispunjavanje psihičkih uvjeta kandidata.

(2) Psihologijska ispitivanja obuhvaćaju:

– psihologijska ispitivanja kognitivnih sposobnosti i konativnih osobina te drugih relevantnih psihičkih obilježja

– dodatna psihologijska ispitivanja po indikaciji, odnosno prosudbi provoditelja psihologijskog ispitivanja

– psihologijski intervju.

(3) Ispunjavanje psihičkih uvjeta utvrđuje se u sklopu ocjenjivanja zdravstvene sposobnosti u medicini rada postupcima i standardnim psihodijagnostičkim sredstvima kojima se mjere psihičke značajke i postignuća na psihologijskim ispitivanjima u medicini rada.

V. OCJENA PSIHIČKIH UVJETA

Članak 9.

Ocjene psihičkih uvjeta su:

– ne ispunjava psihologijske kriterije

– ispunjava psihologijske kriterije.

Članak 10.

(1) Nalaz psihologa s ocjenom psihičkih uvjeta dostavlja se specijalistu medicine rada ili specijalistu medicine rada i sporta odmah po završetku psihologijskog ispitivanja.

(2) Ako je potrebno prikupljanje dodatne dokumentacije, rok za dostavljanje nalaza psihologa iz stavka 1. ovoga članka je pet radnih dana od dana završetka psihologijskog ispitivanja.

VI. OCJENA ZDRAVSTVENE SPOSOBNOSTI

Članak 11.

Nalaze i ocjenu zdravstvene sposobnosti kandidata izvršitelj pregleda upisuje u evidenciju zdravstvenih pregleda.

Članak 12.

(1) Ocjene zdravstvene sposobnosti su:

– »sposoban« – ispunjava propisane zahtjeve zdravstvene sposobnosti

– »nesposoban« – ne ispunjava propisane zahtjeve zdravstvene sposobnosti.

(2) Uz ocjene iz stavka 1. ovoga članka upisuje se i brojevna vrijednost ocjene »1«, »3«, »4« i »5« u skladu s Metodologijskim uputama iz članka 6. ovoga Pravilnika.

(3) Uz ocjene »1«, »3« i »4« obvezno se upisuju točke popisa bolesti i srodnih zdravstvenih problema u skladu s Metodologijskim uputama iz članka 6. ovoga Pravilnika.

(4) Ocjene iz stavaka 2. i 3. ovoga članka su kriteriji za upućivanje na temeljno vojno osposobljavanje.

(5) Kandidatu kojemu na temelju provedenoga zdravstvenog pregleda nije moguće donijeti ocjenu iz stavka 1. ovoga članka evidentira se status »neocijenjen«.

VII. UVJERENJE O ZDRAVSTVENOJ SPOSOBNOSTI

Članak 13.

(1) Specijalist medicine rada ili specijalist medicine rada i sporta u roku od pet radnih dana od dana provedenog zdravstvenog pregleda i psihologijskog ispitivanja izdaje i dostavlja naručitelju Uvjerenje o zdravstvenoj sposobnosti novaka na Tiskanici UZS-TVO koja se nalazi u Prilogu 3 ovoga Pravilnika i njegov je sastavni dio.

(2) U uvjerenje iz stavka 1. ovoga članka unose se ocjene i status iz članka 12. ovoga Pravilnika.

Članak 14.

Naručitelj vodi evidenciju o obavljenim zdravstvenim pregledima i psihologijskim ispitivanjima, unosi podatke o zdravstvenoj sposobnosti kandidata u informacijski sustav vojne evidencije ­(IS-VE) i upisuje ih u vojnu iskaznicu.

Članak 15.

(1) Kandidata kojemu je evidentiran status »neocijenjen« naručitelj upućuje na ponovno utvrđivanju zdravstvene sposobnosti po istim kriterijima kao i na prethodni pregled, a nakon proteka roka koji odredi specijalist medicine rada ili specijalist medicine rada i sporta, a koji ne može biti kraći od dva mjeseca i duži od jedne godine od dana izdavanja uvjerenja iz članka 13. ovoga Pravilnika.

(2) Prilikom ponovnog utvrđivanja zdravstvene sposobnosti iz stavka 1. ovoga članka, moguće je donijeti samo ocjenu iz članka 12. stavka 1. ovoga Pravilnika.

VIII. ZAVRŠNA ODREDBA

Članak 16.

Ovaj Pravilnik stupa na snagu prvoga dana od dana objave u »Narodnim novinama«.

Klasa: 023-03/25-02/3
 Urbroj: 512-01-25-17
 Zagreb, 22. prosinca 2025.

Potpredsjednik
 Vlade Republike Hrvatske
 i ministar obrane
 Ivan Anušić, v. r.

PRILOG 1.

![](/files/_web/sluzbeni-dio/2025/133473/images/26222.jpg)

PRILOG 2.

![](/files/_web/sluzbeni-dio/2025/133473/images/26215.jpg)

![](/files/_web/sluzbeni-dio/2025/133473/images/26208.jpg)

![](/files/_web/sluzbeni-dio/2025/133473/images/26198.jpg)

PRILOG 3

![](/files/_web/sluzbeni-dio/2025/133473/images/26190.jpg)